मेस्सी, नडाल, वेटल लारेस पुरस्कार की दौड़ में  
मेस्सी, टेनिस स्टार रफेल नडाल और फार्मूला वन ड्राइवर सेबेस्टियन वेटल इस साल 2011 लारेस वर्ल्ड स्पोर्ट्समैन आफ द ईयर पुरस्कार की दौड़ में होंगे।
फीफा के सर्वश्रेष्ठ फुटबॉलर लियोनेल मेस्सी, टेनिस स्टार रफेल नडाल और फार्मूला वन ड्राइवर सेबेस्टियन वेटल इस साल 2011 लारेस वर्ल्ड स्पोर्ट्समैन आफ द ईयर पुरस्कार की दौड़ में होंगे।  अर्जेंटीना के फुटबालर मेस्सी को सोमवार की रात ही फीफा ने वर्ष 2010 का सर्वश्रेष्ठ फुटबालर चुना है। उनका मुकाबला बार्सीलोना के फुटबालर स्पेन के आंद्रियास इनिएस्ता, अमेरिका के धुरंधर बास्केटबाल खिलाड़ी कोबे ब्रायंट और फिलीपीन के मुक्केबाज मेनी पाकियाओ से होगा।  खेलों के आस्कर कहे जाने वाले यह पुरस्कार सात फरवरी को दिये जाएंगे। विजेता का चयन लारेस विश्व पुरस्कार अकादमी द्वारा नामांकित खिलाड़ियों में से होगा। तीन बार की विजेता अमेरिकी टेनिस स्टार सेरेना विलियम्स को एक बार फिर नामांकन मिला है। बेल्जियम की किम क्लाइटजर्स, डेनमार्क की कैरोलिन वोज्नियाकी और अमेरिका की लिंडसे वोन भी दौड़ में हैं।  वर्ष की सर्वश्रेष्ठ टीम की दौड़ में स्पेन की विश्व कप फुटबाल टीम, यूरोपीय राइडर कप टीम, चैम्पियंस लीग विजेता इंटर मिलान, एनबीए विजेता लास एंजीलिस लाकर्स और न्यूजीलैंड की रग्बी टीम शामिल हैं।